കൊല്ലത്തെ ഉദ്യോഗാര്ത്ഥികളെ പ്രതിസന്ധിയിലാക്കി പി.എസ്.സി കൊല്ലം: ജില്ലയിലെ എല്.പി സ്കൂള് അസിസ്റ്റന്റ് ഷോര്ട്ട് ലിസ്റ്റില് ഉള്പ്പെട്ട 800ഓളം ഉദ്യോഗാര്ത്ഥികളെ പ്രതിസന്ധിയിലാക്കി പി.എസ്.സി. കൊല്ലത്ത് നിന്ന് ഷോര്ട്ട് ലിസ്റ്റില് ഉള്ളവരുടെ മാത്രം സര്ട്ടിഫിക്കറ്റ് പരിശോധനയും അഭിമുഖവും തലസ്ഥാനത്ത് നടത്താനാണ് പി.എസ്.സിയുടെ തീരുമാനം. അഭിമുഖത്തില് പങ്കെടുക്കേണ്ട പി.എസ്.സി അംഗങ്ങള്ക്ക് തങ്ങാന് കൊല്ലത്ത് മികച്ച താമസ സൗകര്യമില്ലാത്തത് മൂലമാണ് തിരുവനന്തപുരത്തേയ്ക്ക് മാറ്റിയതെന്നാണ് പി.എസ്.സി പറയുന്നത്. അതേസമയം, സര്ക്കാരിന്റെ ഉടമസ്ഥതയില് തന്നെ കൊല്ലം ചിന്നക്കടയില് റസ്റ്റ് ഹൗസ് അടക്കമുള്ള സൗകര്യങ്ങള് നിലവിലുണ്ട്. നവംബര് 10 മുതലാണ് അഭിമുഖം നിശ്ചയിച്ചിരിക്കുന്നത്. രാവിലെ ഏഴരയ്ക്ക് സര്ട്ടിഫിക്കറ്റ് പരിശോധന തുടങ്ങും. 9.30 മുതലാണ് അഭിമുഖം. മലയോര മേഖലയിലുള്ളവരടക്കം പട്ടികയിലുണ്ട്. ഇവര് രാവിലെ ഏഴരയ്ക്ക് തിരുവനന്തപുരത്ത് എത്തണമെങ്കില് പുലര്ച്ചെ മൂന്നിനെങ്കിലും വീട്ടില് നിന്നിറങ്ങണം. കൃത്യസമയത്ത് തിരുവനന്തപുരത്തെത്താന് കെ.എസ്.ആര്.സി.ടി, ട്രെയിന് സര്വീസുകളില്ല.അത് മൂലം ഉദ്യോഗാര്ത്ഥികള് ടാക്സി പിടിക്കുകയോ തലേന്നെത്തി ഹോട്ടലില് തങ്ങുകയോ ചെയ്യണം. ഓണ്ലൈന് പരീക്ഷാ കേന്ദ്രവുമില്ല കൊല്ലം, എറണാകുളം, കോഴിക്കോട് എന്നിവിടങ്ങളിലാണ് പി.എസ്.സിക്ക് മേഖല ഓഫീസുകളുള്ളത്. കൊല്ലത്തു മാത്രം ഇതുവരെ ഓണ്ലൈന് പരീക്ഷാകേന്ദ്രം ഒരുക്കിയിട്ടില്ല. ആണ്ടാമുക്കത്ത് മേഖല ഓഫീസും ജില്ല ഓഫീസും ഒരു കെട്ടിടത്തില് വാടകയ്ക്കാണ് പ്രവര്ത്തിക്കുന്നത്. ഇവിടത്തെ സ്ഥലപരിമിതിയാണ് ഓണ്ലൈന് പരീക്ഷാകേന്ദ്രം ഒരുക്കാത്തതിന്റെ കാരണമായി പറയുന്നത്. രണ്ട് ഓഫീസുകളും വെള്ളയിട്ടമ്ബലത്തെ ബി.എസ്.എന്.എല്ലിന്റെ കെട്ടിടത്തിലേക്ക് മാറ്റാന് ആലോചന നടന്നിരുന്നു. പി.എസ്.സി ചെയര്മാനും അംഗങ്ങളും കെട്ടിടം സന്ദര്ശിച്ചിരുന്നു. ചതുരശ്രയടിക്ക് പ്രതിമാസം 21 രൂപ വാടകയെന്ന ധാരണയിലുമെത്തി. പിന്നീട് നടപടികളുണ്ടായില്ല.